Стан галоўнай часткі Смалявіцкага маёнтка ў 1713 г., калі ваенныя дзеянні на Беларусі ў асноўным ужо скончыліся, высвятляе яшчэ адзін інвентар [40]. На той час карыстальнікам гэтай часткі быў пан Казімір Пакоша. У мястэчку Смалявічы было 44 двара, гаспадары якіх мелі пры сабе агулам 34 сыноў. Апрача таго, 31 сына - жыхара гэтых двароў - не было ў наяўнасці, бо яны разбегліся. Ва ўсіх дварах налічвалася толькі 18 коней і 2 валы - відавочнае наступства ваенных спусташэнняў.